Sag T-420/05

Vischim Srl

mod

Kommissionen for De Europæiske Fællesskaber

»Plantebeskyttelsesmidler — det aktive stof chlorothalonil — optagelse i bilag I til direktiv 91/414/EØF — vurderingsprocedure — direktiv 2005/53/EF — annullationssøgsmål — passivitetssøgsmål — erstatningssøgsmål«

Rettens dom (Sjette Afdeling) af 7. oktober 2009 II ‐ 3845

Sammendrag af dom

Annullationssøgsmål – akter, der kan være genstand for søgsmål – akter, der fremkalder bindende retsvirkninger – procedure for optagelse af et aktivt stof i bilag I til direktiv 91/414

Inden for rammerne af vurderingsproceduren i artikel 8, stk. 2, i direktiv 91/414 om markedsføring af plantebeskyttelsesmidler er en anmelder, som har fremsendt en aktmappe og medvirket i vurderingsproceduren, individuelt berørt af den retsakt, hvormed Kommissionen afslutter proceduren. Han er i den forbindelse lige så berørt af et direktiv, der godkender det aktive stof på visse betingelser, som han ville være af et afslag på godkendelse. For så vidt direktiv 2005/53 om ændring af direktiv 91/414 for deri at optage visse aktive stoffer fastsætter betingelser for markedsføringen af chlorothalonil på Fællesskabets marked, som navnlig vedrører størsteindholdet af hexachlorbenzen (HCB), berører det umiddelbart retsstillingen for det selskab, som fremstiller dette stof. Eftersom den foranstaltning, som medlemsstaterne skal træffe med henblik på inden for den fastsatte frist at kontrollere, om godkendelser af plantebeskyttelsesmidler, der indeholder det omhandlede stof, overholder betingelserne for optagelsen af dette stof i bilag I til direktiv 91/414, må anses for helt automatisk, råder medlemsstaterne ikke over nogen skønsmargen i forhold til det maksimale indhold af HCB. Under disse omstændigheder påvirker direktiv 2005/53 det sagsøgende selskabs retsstilling umiddelbart. (jf. præmis 71, 72 og 76-78)

Inden for rammerne af den vurderingsprocedure af aktive stoffer, der er omhandlet i forordning nr. 3600/92 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i direktiv 91/414 om markedsføring af plantebeskyttelsesmidler, er den anmelder, der har fremsendt en individuel aktmappe, forpligtet til at fremlægge alle de data, der er nødvendige for vurderingen af det anmeldte aktive stof. Selv om det måtte antages, at Kommissionen kan tage hensyn til alle de data, der findes i de forskellige aktmapper, tilkommer det imidlertid den enkelte anmelder at sørge for, at hans egen aktmappe er fuldstændig, hvis anmelderne ikke fremlægger en fælles aktmappe. Såfremt en aktmappe, der er indgivet af en anmelder, ikke indeholder tilstrækkelige oplysninger, begår Kommissionen ikke en procedurefejl ved at vurdere det omhandlede aktive stof på grundlag af en anden anmelders aktmappe. (jf. præmis 93, 94, 110 og 118)

I forbindelse med en procedure, hvor et produkt, der allerede findes på markedet, revurderes på grundlag af en aktmappe, som den berørte anmelder har forelagt den rapporterende medlemsstat og Kommissionen til vurdering, kan denne producent påberåbe sig retten til at blive underrettet om de væsentligste mangler i sin aktmappe, der kan være til hinder for en godkendelse af det omhandlede aktive stof. Når der derimod ikke findes nogen udtrykkelig proceduremæssig bestemmelse herom, er Kommissionen imidlertid ikke forpligtet til at underrette anmelderne om indholdet af den foranstaltning, der foreslås af komitéen. (jf. præmis 140, 142 og 143)